钦定古今图书集成/明伦汇编/闺媛典/第106卷 > 皇清十二 > 丁有仪妻陈氏
## 钦定古今图书集成/明伦汇编/闺媛典/第106卷 > 皇清十二 > 丁有仪妻陈氏

按《广州府志》：“陈氏，浙江乌程人，陈端女，适丁有仪。仪家山阴，为明季番禺典史。倡随和睦，出自天性，人皆贤之。庚寅，大兵环困广城，氏谓夫曰：‘孤城无援，其势必破，生死期共耳’。未几城破，仓皇入城隍庙避之，而仪为兵所执，曰：‘有金贷汝死’。仪因呼救，氏抱一岁儿，从鼓腹中跃出，尽以其所怀金与之，求免死。氏年少” 有殊色，兵喜而谬许之，以组系仪颈，谓曰：“不如是，更恐为他人所得也。” 于是牵之，甫出庙，即刺之于地下。仪犹目氏，已不能言矣。氏乃弃儿，伏尸，大恸，且詈曰：“汝得吾财，复杀吾夫，吾夫妇死，必有以报汝。” 兵笑以好言慰之，骂更甚，威之以刃，不顾。又一兵语氏曰：“彼杀汝夫者，故不从。今舍而从我，何如？” 因手引氏臂使起，氏口啮其手，复大骂。二兵知不可夺，相与共杀之，被伤更惨。越三日，弃儿犹匍匐尸旁吮其乳。过者见之，无不泪下。